Foto: RIA "Novosti" Rossiyaning eng yirik banki hisoblangan “Sberbank”ning egasi o‘zgaradi. Rossiya hukumati bankning Markaziy bankka tegishli ulushini (50 foiz plyus bir aksiya) Milliy farovonlik jamg‘armasi mablag‘lari hisobidan bozor narxida sotib olmoqchi. Bu haqda Rossiya moliya vazirligida ma’lum qilingan. Sotib olinadigan nazorat paketi 2,8 trln rublga baholangan. Moliya vaziri Anton Siluanovning ta’kidlashicha, bankning nazorat qiluvchi aksiyadori o‘zgarishi fuqarolarning bankdagi omonatlariga ta’sir ko‘rsatmaydi. Ayni vaqtda Rossiya Markaziy bankining “Sberbank” kapitalidan chiqishi bo‘yicha qonun loyihasi ishlab chiqilgan va u hukumatga ko‘rib chiqish uchun yo‘llangan. Hujjatda ta’kidlanishicha, Markaziy bank ham “Sberbank” aksiyadori bo‘lishi, ham tartibga soluvchi va nazorat qiluvchi organ hisoblanishi manfaatlar ziddiyatini keltirib chiqarishi mumkin, aksiyalarning sotilishi esa bu muammoga barham beradi.